2022. Ordenantza fiskalak. Behin betiko onarpena 2022ko urriaren 19an izandako Bermeoko Udaleko Osoko Bilkuran BAO 2022/12/22 242. zk

**ONDASUN HIGIEZINEN GAINEKO ZERGA ARAUTZEN DUEN ORDENANTZA FISKALA**

**I. XEDAPEN OROKORRAK**

**1. artikulua**

Ondasun Higiezinen gaineko Zergari buruzko maiatzaren 18ko 4/2016 Foru Arauan xedatutakoarekin bat etorrita, Udal honek zerga hau eskatzen du Ordenantza honen arabera.

**2. artikulua**

1. Ordenantza udal-mugarte osoan ezarriko da.

2. Higiezin bera zenbait udal-mugartetan kokatuta egonez gero, udal-mugarte bakoitzean daukan azalera kontuan hartuko da zerga honen ondorioetarako.

**II. ZERGA-EGITATEA**

**3. artikulua**

1. Ondasun Higiezinen gaineko Zerga izaera errealeko zerga zuzena da, eta udal-mugartean dauden landa-ondasun higiezinak, hiri-ondasun higiezinak eta ondasun higiezin berezien balioa kargatzen du, haien zerga-egitatea ondasun horien gaineko eskubide hauen titulartasuna denean:

a) Ondasun higiezinen edo haiek ukituta dauden zerbitzu publikoen gaineko administrazio-emakida.

b) Azalera-eskubide erreala.

c) Gozamen-eskubide erreala.

d) Jabetza-eskubidea.

2. Aurreko zenbakian definitutako zerga-egitateetako bat gertatuz gero, bertan ezartzen den hurrenkeran, kasuan kasuko landa- edo hiri-ondasun higiezina ez da egongo zenbaki horretako gainerako modalitateen kargapean.

Ezaugarri bereziko ondasun higiezinen kasuan ere hurrenkera horixe aplikatuko da, higiezinaren gaineko emakida-eskubideek higiezinaren luze-zabala agortzen ez duten kasuan izan ezik; izan ere, kasu horretan, zerga-egitatea sortuko da baita emakidari afektatuta ez dagoen higiezinaren zatiaren gaineko jabetza-eskubideagatik ere.

3. Zerga honen ondoreetarako, Higiezinen Foru Katastroa arautzen dauan 3/2016 Foru Arauan hala deskribatzen direnak hartuko dira hiri- eta landa-ondasun higiezintzat zein ezaugarri bereziko ondasun higiezintzat.

**III. SALBUESPENAK**

**4. artikulua**

**1. Erregukoak ez diren derrigorrezko salbuespenak**.

Honako ondasun hauek egongo dira salbuetsita:

a) Estatuaren, Euskal Autonomia Erkidegoaren, Bizkaiko Lurralde Historikoaren edo bertako toki-erakundeen jabetzakoak direnak, baldin eta zuzen-zuzenean afektatuta badaude nazio-defentsari, herritarren segurtasunari eta hezkuntza zein espetxe-zerbitzuei.

b) Auzo-ondasunak eta amankomuneko auzo-mendiak.

c) Erregelamenduz ezarritako hazkunde moteleko espezieekin landatutako mendien azalera, baldin eta haien aprobetxamendu nagusia egurra edo kortxoa bada, betiere arbolen dentsitatea espezie bakoitzaren kasuan berezkoa edo normala dena bada.

Basoen administrazioak onartutako antolamendu-proiektuen edo plan teknikoen araberako baso-berritzeak edo zuhaiztien berritzeak egiten diren mendien azalera. Salbuespen honek hamabost urte iraungo du, salbuespenerako eskabidea egiten den zergaldiaren hurrengotik zenbaturik, beti hazkunde arineko espezieak ez badira.

d) Eliza Katolikoaren higiezinak, Espainiako estatuak eta Egoitza Santuak 1979ko urtarrilaren 3an sinatutako Gai Ekonomikoei buruzko Akordioan ezarritakoaren arabera.

e) Elkarte konfesional ez-katolikoen higiezinak, baldin eta elkarteok legez aintzatetsita badaude, Estatuak halako elkarteekin sinatutako lankidetza-akordioetan ezarritakoaren arabera -akordio horiek Espainiako Konstituzioaren 16. artikuluan aipaturikoak dira-.

f) Espainiako Gurutze Gorriaren higiezinak eta erregelamenduz zehazten diren antzeko beste erakunde batzuenak.

g) Euskal Herriko Unibertsitatearen higiezinak.

h) Atzerriko gobernuen higiezinak, haien ordezkari diplomatikoek edo kontsulatuetakoek edo haien erakunde ofizialek erabiltzeko direnean, baldin eta elkarrekikotasuna badago edo egoera hori indarrean dauden nazioarteko hitzarmenekin bat badator.

i) Indarrean dauden nazioarteko hitzarmenak direla bide salbuespena aplikatu behar zaien organismo edo erakundeen higiezinak.

j) Trenbideek atzemandako lurrak eta lur horietan dauden eraikinak, baldin eta geltokiak edo biltegiak badira edo lineak ustiatzeko ezinbestekoa den zerbitzuren baterako behar badira. Honenbestez, ez daude salbuetsita ostalaritzako, ikuskizunetako, merkataritzako eta aisialdirako establezimenduak, ez eta enplegatuak bizitzeko diren etxeak, zuzendaritza-bulegoak eta fabrika-instalazioak ere.

k) Udalari kontraprestaziorik gabe lagatako ondasun higiezinak, ondasunok udalerrian bertan daudenak badira.

**2. Derrigorrezko erregu-salbuespenak**.

Halaber, *aurretik hala eskatuta*, salbuetsita egongo dira hauek:

1. Euskal Kultur Ondareari buruzko 1990eko uztailaren 3ko 7/1990 Legearen 2. artikuluko 2. zenbakiko a) letran adierazitakoaren arabera monumentu diren ondasun higiezinak. Inbentariatutako ondasuntzat jotzen diren ondasun kulturalak ere salbuetsita egongo dira, baldin eta 1990eko uztailaren 3ko 7/1990 Legean ezarritako betekizunak betetzen badituzte.

Horren harira Eusko Jaurlaritzaren Kultura Sailak bagilaren 5ean emoniko 132/1996 Dekretuak mugatu eban Bermeoko alde zahar historikoaren Monumentu Multzoa. Ondoren agertzen diren uriko ondasunok mugaketa horren barruan dagoz, berrogeita hamar urteko edo hortik gorako antzinatasuna daukie eta modu berezian jagotekoak diren honako hauek salbuetsita dagoz:

- Andra Maria eliza.

- Santa Eufemia eliza.

- Ertzilla Dorrea

- Udaletxea.

- San Juan atea eta harresiaren hormatalak.

Salbuetsita dagoz banan-banan eta beren beregi monumentutzat hartzen diran eta Alde Zahar Historikotik kanpo dauden ondasun hauek :

- Kikunbera etxea

- Klaustro gotikoa

2. Halaber salbuetsita daude Euskal Kultur Ondareari buruzko1990eko uztailaren 3ko 7/1990 Legearen 2. artikuluko 2. zenbakiko b) letran aipatutako monumentu-multzoen parte diren ondasun higiezinak Salbuespen honek bakarrik hartuko ditu lege horretan ezarritako betekizunak betetzeaz gainera babes bereziko edo babes ertaineko araubideen barruan dauden ondasun higiezinak -kalifikatuak edo inbentariatuak-. Orobat salbuetsita daude Euskal Kultur Ondareari buruzko 1990eko uztailaren 3ko 7/1990 Legearen 44. artikuluan aipatzen diren zona arkeologikoetan dauden ondasun higiezinak, baldin eta delako zona hori ondasun kultural deklaratu bada (kalifikatu zein inbentariatua) eta, gainera, Eusko Jaurlaritzako sail eskudunak zona horretan esku-hartze arkeologikoa egin ondoren erabakitzen bada aurkitutako hondakinak bertan geratu behar direla eta ezin direla, beraz, ez desagerrarazi ez beste leku batera eraman.

b) Hezkuntza-itunen araubidean dauden ikastetxe pribatuak, harik eta ikastetxe itundu izaera hori galdu arte.

**3. Hautazko salbuespenak**

Titulartasun publikoko osasun-zentroen titulartasunpeko ondasunak, betiere, ondasun horiek zentro horien helburu berezien betearazpenarekin zuzenean lotuta badaude:

Ospital Psikiatrikoa

Anbulatorioa

Zerga-bilketaren kudeaketako ekonomiaren eta eraginkortasunaren irizpideengatik landa-higiezinak eta hiri-higiezinak salbuetsita egongo dira euren kuota likidoak 6 euro gainditzen ez dutenean. Horretarako, landa-higiezinetan, kobrantza-agiri bakar batean elkartu ahal izango dira subjektu berberak zerga honetan ordaindu beharreko kuota guztiak.

**IV. SUBJEKTU PASIBOA**

**5. artikulua**

1. Zerga honen subjektu pasiboak hauek dira, zergadun gisa: pertsona fisikoak eta juridikoak, Zergei buruzko Foru Arauaren 34. artikuluko 3. zenbakian aipatutako erakundeak eta testamentu-ahalordea erabiltzearen zain dauden jaraunspenak, baldin eta zerga honen zerga-egitatea den eskubide baten titular badira.

Emakidadun bat edo batzuk badira zergadun, emakidadun bakoitza bere kuotaren arabera izango da zergadun, eta, kuota erabakitzeko, kontuan hartuko da zer katastro-balio dagokion emandako azalerari eta zer katastro-balio dagokion emakida bakoitzari zuzenean lotutako eraikinari. Emakidadunek Bizkaiko Lurralde Historikoko Higiezinen Foru Katastroari buruzko Foru Arauan aipatzen diren deklarazioak egiteko betebeharra badute ere, ondasun higiezina afektatuta edo atxikita dagoen ente edo erakunde publikoak edo ondasunaren administrazio eta kudeaketaren ardura duenak emakidei buruzko informazioa eman beharko dio Ogasun eta Finantza Sailari, erregelamenduz ezartzen diren modu eta baldintzetan.

Jabea zergaduna bada emakidek ukitzen ez duten azalera dela eta, aurreko paragrafoan aipatzen den ente edo erakundeak haren ordezko gisa jardungo du, eta ezingo dio zergadunari jasanarazi berak ordaindutako zerga-zorraren zenbatekoa.

2. Aurreko zenbakian ezarritakoa aplikatu behar bada ere, subjektu pasiboak ahalmena izango du berak jasandako zerga-zama beste batzuei jasanarazteko, zuzenbide erkideko arauei jarraituz.

Udalek dagokien kuota likidoaren zatia jasanaraziko diete zergaren subjektu pasibo izan ez arren jabari publikoko ondasunak edo ondare-ondasunak kontraprestazio bidez erabiltzen dituztenei, eta azken horiek behartuta daude adierazitako kuota hori jasatera. Bada, bakoitzari jasanarazi beharreko kuota kalkulatzeko, kontuan hartuko da zer katastro-balio dagokion erabilitako azalerari eta zer katastro-balio dagokion erabilera-eskubidearen errentari edo lagapen-hartzaile bakoitzari zuzenean lotutako eraikinari.

3. Ondasun higiezinak pro indiviso badagozkie pertsona askori, katastroko titulartasuna bakoitzari dagokion kuotaren arabera esleituko zaio erkide, kide edo partaide bakoitzari eta, hala denean, haiek guztiek osatutako erkidegoari; erkidego hori identifikazio fiskaleko zenbakiaren bidez adieraziko da.

Kasu horretan, zerga-kuota zatitzea eskatu ahal izango da, baina, horretarako, behar-beharrezkoa da ordaintzera behartuta dauden guztien datu pertsonalak eta helbide fiskalak ematea.

Zerga-kuota ezingo da zatitu baldin eta zatiketaren ondorioz ateratzen diren kuotak 6 euro baino txikiagoak badira.

4. Ezin izango da zergako kuota banatu, eta likidazio bakarra egingo da, irabazpidezko ondasunen sozietateko edo ondasunen foru-komunikazioko ezkontideentzat edo aurrean aipatutako edozein ondasun-araubide ekonomiko moduan hitzartu duten izatezko bikoteetako kideentzat titulartasuna bateratua denean.

**6. artikulua**

1. Zerga honen zerga-egitate diren eskubideen titulartasuna aldatzen bada, edozein arrazoi dela eta, eskubideon xede diren ondasun higiezinak zerga-kuota osoa ordaintzeko erabili beharko dira, erantzukizun subsidiarioaren araubidean, Bizkaiko Lurralde Historikoko Zergei buruzko 2/2005 Foru Arauaren 42. artikuluko 1. zenbakiko d) letran ezarritakoaren arabera.

Horretarako, notarioek informazioa eskatuko diete bertaratuei, jakiteko ea bere aurrean eskuetsiko dituzten dokumentuen bidez eskualdatzen duten higiezinean zerga hau dela eta ordaindu gabeko zorrik dagoen eta ohartaraziko diete ezen ondasunok zerga-kuota ordaintzeko erabili beharko direla.

2. Bizkaiko Lurralde Historikoko Zergei buruzko 2/2005 Foru Arauaren 34. artikuluko 3. zenbakian aipatutako erakundeetako partaide-kide edo titular-kideek solidarioki ordainduko dute zerga honen kuota, bakoitzak bere partaidetzari dagokiona, Higiezinen Foru Katastroan hala inskribatuta badaude. Katastroan inskribatuta ez badaude, erantzukizuna hainbana eskatuko da beti.

**V. ZERGA-OINARRIA**

**7. artikulua**

Zerga honen zerga-oinarria ondasun higiezinen katastro-balioa izango da, zeina Bizkaiko Lurralde Historikoko Higiezinen Foru Katastroari buruzko 3/2016 Foru Arauan arautzen den.

**VI. ZERGA-KUOTA**

**8. artikulua**

1. Zerga honetako kuota osoa zein den zehazteko, zerga-oinarrian karga-tasa ezartzean lortzen den emaitza hartu beharko da kontuan.

2. Kuota likidoa kalkulatzeko, berriz, kuota osotik kendu egin behar dira ordenantza honen 9. eta 10. artikuluetan ezarritako hobariak, halakorik aplikatzerik badago.

3. Hiri-ondasunetan ezarri beharreko Ondasun Higiezinen gaineko Zergako karga-tasa **%** **0,3023**koa izango da.

Nolanahi ere, hiri-erabilerengatiko karga-tasa bereizi hauek ezarriko dira hiri-ondasun higiezinak balioesteko katastroari buruzko arautegian zehaztutako erabileren arabera:

- Industria-erabilerarako (I) karga-tasa **% 0,6973**koa izango da.

- Merkataritza-erabilerarako (C) karga-tasa **% 0,4814**koa izango da.

- Gainerako erabileretarako, bizitegi-erabilerarako (V) eta beste erabilera batzuetarako (Y) izan ezik, karga-tasa **% 0,3207**koa izango da.

Higiezin batek erabilera bat baino gehiago badu, eraikin edo barrunbe nagusiaren erabilerari dagokion tasa aplikatuko zaio.

4. Landa-ondasunetan ezarri beharreko Ondasun Higiezinen gaineko Zergako karga-tasa **% 0,105**ekoa izango da.

5. Ezaugarri bereziko ondasun higiezin **% 0,50**eko karga-tasa ezarriko zaie (Portu komertziala eta bestelakoak).

6. Lurralde Historikoko Higiezinen Foru Katastroari buruzko 3/2016 Foru Arauko bigarren xedapen iragankorra kontuan hartu behar duten ondasun higiezin bereziei **% 1,4626**ko karga-tasa ezarriko zaie.

**VII. HOBARIAK**

**NAHITAEZKO HOBARIAK**

**9. artikulua**

**1.** Interesdunek obra berrirako alta-adierazpenaren bidez halaxe adieraziz gero, higiezinek zergako kuota osoaren gaineko **% 50eko hobarirako** eskubidea izango dute obra berriko edo zaharberritu beharreko higiezinak urbanizatu, eraiki eta sustatzen dituzten enpresetako jardueraren helburu direnenean, betiere, euren ibilgetuko ondasunen artean ez badaude.

Obrei ekin eta hurrengo zergalditik hasi eta obrak amaitu eta hurrengo zergaldira bitartean aplikatu ahal izango da hobari hau, baldin eta epe horretan benetan egiten badira urbanizazio- edo eraikuntza-obrak. Nolanahi ere, epe hori ezin da hiru zergaldi baino luzeagoa izan.

Hobari hau jasotzeko, interesdunek honako agiri hauek aurkeztu beharko dabez:

Zuinketa akta.

Empresak urbanizazio, eraikuntza eta higiezin sustapeneko lanak egiten dauzala kreditatu beharko da. Horretarako sozietatearen estatutuak aurkeztu beharko dira.

Hobari eskatzen deneko higiezina ez dela enpresaren ondasun bat kreditatu beharko da. Horretarako, enpresaren administratzailearen ziurtagiria aurkeztu beharko da.

**2.** Babes publikoko etxebizitzen eta, Euskal Autonomia Erkidegoko arauen arabera, haiekin berdinetsi ahal diren etxebizitzek **%50eko hobaria** aplikatu ahal izango dute zergaren kuota osoan, behin betiko kalifikazioa eman eta hurrengo hiru zergaldietan.

Hobari hau interesdunek eskatu ezkero emango da; epealdia (hiru zergaldiak) edozein unetan aplikatu ahal izango da, eta beti be eskatu eta hurrengo zergaldian izango ditu ondoreak.

Hobari hau jasotzeko, interesdunek honako agiri hauek aurkeztu beharko dabez:

a) Babes ofizialeko etxebizitzaren kalifikazio-ziurtagiriaren fotokopia.

b) Hobariaren eskaria.

c) Eskatzen den etxebizitza subjektu pasiboaren ohiko bizilekua dela egiaztatzen duen agiria.

**3.** Nekazaritzako kooperatiben eta lurren taldekako ustiapenezko kooperatiben landa-ondasunek zerga-kuota osoaren **%95eko hobaria** aplikatu ahal izango dute; horretarako, Kooperatiben Zerga Araubideari buruzko 1997ko urriaren 14ko 9/1997 Foru Arauan ezarritakoa hartu behar da aintzat.

**HAUTAZKO HOBARIAK**

**10. artikulua**

4/2016 Foru Arauak emandako hobari aukera kontutan izanda, honako hauek egingo dira:

1.- Energia-aprobetxamenduko sistemak instalatu ondorengo 10 zergaldietan, zergaren kuota osoaren **%30eko** hobaria jasotzeko eskubidea izango dute eguzkitik datorren energiaren aprobetxamendu termiko edo elektrikorako sistemak instalatu dituzten higiezinek. Hobari hori aplikatzeko baldintza izango da beroa ekoizteko instalazioek administrazio eskudunaren homologazioa duten kolektoreak edukitzea.

Hobaria ez da egokia izango eguzki energiaren aprobetxamendu termiko edo elektrikorako sistemen instalazioa nahitaezkoa denean, alor horretako berariazko araudiaren arabera.”

b) Eusko Jaurlaritzaren 316/2002 Dekretuak, abenduaren 30ekoak, araututako “Etxebizitza Hutsen Programaren” arloan edo aldundien zein udalen beste programa batzuen arloan lagatzen diren higiezinen zergaren kuotaren **%30a**.

**10.c) 1.** Zergaren subjektu pasiboek, baldin eta, sortzapenaren unean, familia ugariaren titulua badute, hobari bat izango dute familiaren ohiko etxebizitzari dagokion zergaren kuota osoan, artikulu honetan araututako zenbatekoan eta baldintzetan.

Ohiko bizitokitzat hartuko da subjektu pasiboaren eta haren familiaren etxebizitza-premia modu iraunkorrean asetzera soilik bideratutako bizitegi-erabilerako hiri-unitatea, eta familia ugariaren ohiko etxebizitza familia hori erroldatuta dagoen etxebizitza dela joko da.

Hobari hori baliatu ahal izateko, subjektu pasiboak eta familia-unitateko gainerako kideek Bermeoko udalerrian erroldatuta egon beharko dute beren bizilekuan, familia ugariei buruzko araudian aurrekoak banantzearen kasurako xedatutakoari kalterik egin gabe.

Ondorengoen zaintza partekatua adosteagatik familia higiezin batean baino gehiagotan bizi bada, balio katrastal handiena duen etxebizitzari aplikatuko zaio hobaria, salbu eta gurasoek, ados jarrita, balio katrastal txikieneko etxebizitza izendatzen badute onuradun.

Etxebizitzaren definizio gisa kontuan hartuko dugu: etxebizitza, etxebizitzari erantsitako trastelekua eta garajea.

**10.c) 2.** Hobari horretaz baliatu ahal izateko, familia ugariaren titularrek eskaera aurkeztuko dute, eta udal-administrazioak hobaria emateko beharrezko baldintzak betetzen direla egiaztatuko du, Udalarekin zorrik ez duela ere kontuan hartuko da eta hobariaren onuraduna izateko etxebizitzaren Gutxieneko Balio Egozgarria 300.000 eurotik gorakoa ezingo da izan.

Subjektu pasiboak hobaria jasotzeko duen eskubidea egiaztatzeko beharrezkoak diren agiriak aurkezteko eskatu ahal izango du

Subjektu pasiboak behartuta daude hobari honen baldintza eta eskakizunetan gertatzen diren aldaketak jakinaraztera; aldaketa horiek, nolanahi ere, gertatu eta hurrengo ekitalditik aurrera izango dituzte ondorioak.

**c) 3.** Hobariaren ehunekoa zerga sortzen den unean zehaztuko da, familia ugariaren kategoriaren arabera (legez aplikagarria eta behar bezala egiaztatua), bai eta familia-etxebizitzaren katastro-balioaren arabera ere, honako taula honen arabera:

|  |  |  |
| --- | --- | --- |
| Balio katrastala | Familia kategoria berezia | Familia kategoria orokorra |
| 45.000-€ rarte | %60 | %50 |
| 45.000 €-tik gora, 90.000 €-ra arte | %40 | %30 |
| 90.000 €-tik gora, 150.000 €-ra arte | %20 | %10 |

Artikulu honetan araututako hobariak subjektu pasiboak eskatuta emango dira, eta eskabidea egin eta hurrengo urtetik aurrera aplikatuko da.

Hobari horiek bateraezinak dira elkarren artean, eta, beraz, zergaldi berean ezin izango da hobari bat baino gehiago baliatu.

d)Kuotaren **%100eko** hobaria edukiko dute hondamendi naturalak jasandako eremuetan dauden higiezinak.

Ordenantza honetan araututako hobari guztiak eskatzeko epea urtarrilaren 1etik martxoaren 31era arte izango da. Hobari eskari normalizatua eta kasu bakoitzean beharrezkoak diren agiriak aurkeztu behar dira. Urteko zerga sortzen den egunean hobari bakoitzaren baldintzak betetzen direla frogatzen bada, eskariaren urtean bertan aplikatuko da hobaria; bestela hurrengo urtean.

**VIII. SORTZAPENA ETA ZERGALDIA**

**11. artikulua**

1. Zerga zergaldiko lehen egunean sortuko da.

2. Zergaldia urte naturala izango da.

3. Higiezinen Foru Katastroari deklaratu edo komunikatu behar zaizkion egitate, egintza edo negozioak katastroan ondorioak sortzen dituzten unearen osteko zergaren sortzapena gertatzen den unean izango dira eraginkorrak, baina eraginkorrak izateko ez dago zertan egin haiei dagozkien administrazio-egintzen jakinarazpena.

Katastro-balioak berrikusteko edo aldatzeko prozeduren ondorioz emandako egintzak Bizkaiko Lurralde Historikoko Higiezinen Foru Katastroari buruzko Foru Araua zehazten den baldintza beretan izango dira eraginkorrak.

**IX. ZERGAREN KUDEAKETA**

**12. artikulua**

1. Zerga hau katastroko erroldan jasotako informazioan oinarrituta kudeatzen da, eta katastroko errolda hori urtero prestatuko da, udal-mugarte bakoitzerako, Higiezinen Foru Katastroari buruzko arautegi erregulatzailean ezarritakoarekin bat etorriz

Errolda egitea Bizkaiko Foru Aldundiari dagokionean, udalaren esku egongo da, eta interesdunek Bizkaiko Foru Aldundiaren Interneteko orrian izango dute erroldarako sarbidea; horretarako, kontsulta-formulario batzuk egongo dira, identifikazio-datu batzuk eskatuko dituztenak datu pertsonalak behar bezala zaintzen direla ziurtatzeko.

2. Katastroko errolda jendaurrean ikusgai jartzeko epea amaitutakoan eta errekurtsoak edota erreklamazioak ebatzitakoan, Bizkaiko Foru Aldundiak ordainagiriak egin eta kobrantza- zerrendak onesteko eginkizuna eskuordetzearen bidez bere gain hartuta daukanean, zerrendak udalaren esku egongo dira, eta interesdunek Bizkaiko Foru Aldundiaren Interneteko orrian izango dute zerrendetarako sarbidea; horretarako, kontsulta-formulario batzuk egongo dira, identifikazio-datu batzuk eskatuko dituztenak datu pertsonalak behar bezala zaintzen direla ziurtatzeko.

3. Subjektu pasibo bati dagozkion zerga honen kuotak kobrantza-dokumentu bakarrean taldekatu ahal izango dira, baldin eta udalerri berean dauden landa-ondasunei badagozkie.

**13. artikulua**

1. Ondasun Higiezinen gaineko Zerga kudeatu, ikuskatu eta -hala borondatezko epean nola epe exekutiboan- biltzeko ahalmenak zein zerga-kudeaketa bidean emandako egintzak berrikusteko ahalmena zergapeko ondasun higiezinak kokatuta dauden udal-mugarteko udalari dagozkio.

2. Hain zuzen ere, udal honi dagokio bai salbuespenak eta hobariak aitortzea eta ukatzea, bai zerga-zorrak zehazteko likidazioak egitea, bai kobrantza-dokumentuak jaulkitzea, bai zor ez diren sarreren itzulketarako espedienteak ebaztea, bai egintza horien guztien aurka jartzen diren errekurtsoak ebaztea, bai eta gai horietan guztietan zergadunari laguntza zein aholkuak emateko beharrezkoak diren jarduketak egitea ere.

3. Udalak Bizkaiko Foru Aldundiari eskuordetu diezazkiokete aurreko bi zenbakietan zehazten diren eginkizunetako guztiak edo batzuk, erregelamenduz ezartzen diren baldintzetan.

**14. artikulua**

39/2015 Legeak, Administrazio Publikoen Administrazio Prozedura Erkidearenak, 28. artikuluan ezartzen du, interesdunek eskubidea dutela ez aurkezteko administrazio jardulearen esku dauden edo beste edozein administraziok egindako dokumentuak.

Bermeo Udaleko gaian eskumena duen zerbitzuak/sailak elektronikoki kontsultatu edo bildu ahal izango ditu dokumentu horiek, datuen bitartekaritzarako plataformen edo horretarako prestatutako beste sistema elektroniko batzuen bidez.

Arrazoi teknikoengatik elkarreragingarritasuna ezinezkoa bada, interesdunari izapideak egiteko agiriak aurkezteko eskatu ahal izango diote Datu pertsonalen tratamendua legitimatuta dago interes publikoaren alde egindako misio bat betetzean edo Bermeoko Udalari berari emandako botere publikoak gauzatzean, Europako Parlamentuaren eta Kontseiluaren 2016ko apirilaren 27ko 2016/679 (EB) Erregelamenduaren 6.1 e) artikuluan aurreikusitako baldintzetan.

**XEDAPEN IRAGANKORRA**

Salbuespen gisa, 10.c) artikuluak arautzen duen hobaria aitortzeko 2023ko lehen hiruhilekoan aurkeztutako eskabideek 2023ko ekitaldian izango dituzte ondorioak.